ആചാരപ്പെരുമയില് ആറന്മുള ഉതൃട്ടാതി ജലമേള നടന്നു പത്തനംതിട്ട: ആചാരപ്പെരുമയില് ആറന്മുള ഉതൃട്ടാതി ജലമേള നടന്നു. കൊറോണ നിയന്ത്രണങ്ങളുടെ പശ്ചാത്തലത്തില് ചടങ്ങ് മാത്രമായിട്ടായിരുന്നു ജലമേള നടന്നത്. ചടങ്ങുകള്ക്ക് മര്ഗ്ഗദര്ശക മണ്ഡല് സംസ്ഥാന ജനറല് സെക്രട്ടറി സ്വാമി സത്യസ്വരൂപാനന്ദ സരസ്വതി ഭദ്രദീപം കൊളുത്തി ഉത്ഘാടനം നിര്വഹിച്ചു. മുന് വര്ഷങ്ങളിലെ ആഘോഷപ്പെരുമ ഉണ്ടായിരുന്നില്ലെങ്കിലും ആവേശത്തിനും പൊലിമയ്ക്കും ഒട്ടും കുറവില്ലാതെയാണ് ജലമേള നടന്നത്. 52 പള്ളിയോടങ്ങള് പമ്ബയില് തുഴയെറിയേണ്ട സമയം ഇക്കുറി ജലമേളയില് അണിനിരന്നത് 3 പള്ളിയോടങ്ങള് മാത്രം. കോഴഞ്ചേരി, മാരാമന്, കീഴ്വന്മഴി പള്ളിയോടങ്ങള് ആചാര തുടര്ച്ചയ്ക്ക് ഈ കൊല്ലം നിയോഗമായി. ആറന്മുള ക്ഷേത്രകടവില് നടന്ന ഉത്ഘാടന ചടങ്ങില് മാര്ഗദര്ശക മണ്ഡല് സംസ്ഥാന ജനറല് സെക്രട്ടറി സ്വാമി സത്സ്വരൂപാനന്ദ സരസ്വതി ഭദ്രദീപം കൊളുത്തി. ആന്റോ ആന്റണി എം.പി പള്ളിയോടങ്ങള് ഫ്ലാഗ് ഓഫ് ചെയ്തു. കൊറോണ നിയന്ത്രങ്ങളുടെ ഭാഗമായി ഓരോ പള്ളിയോടത്തിലും 40 പേര്ക്ക് മാത്രമായിരുന്നു പങ്കെടുക്കാന് അനുമതി. ക്യാപ്റ്റന് ഒഴിച്ചുള്ള തുഴച്ചില്കാര്ക്ക് കരയില് ഇറങ്ങാന് അനുമതി ഉണ്ടായിരുന്നില്ല. ക്ഷേത്രക്കടവിലെത്തിയ പള്ളിയോടങ്ങളെ വെറ്റിലയും പുകയിലയും ക്ഷേത്രത്തില് പൂജിച്ച തുളസി മാലകളും നല്കിയാണ് സ്വീകരിച്ചത്.